28. schôdza NR SR - 5.deň - B. popoludní
Dátum: 2012-02-07
Poslanec: Fecko, Martin (-)
Druh vystúpenia: Vystúpenie v rozprave

125. Ďakujem pekne pán predseda. Už tu debatujeme dosť dlho, takže prejdem priamo k svojmu návrhu, ktorý tu už bol spomínaný a ktorý máte rozdaný v laviciach, takže dovoľte, aby som predložil pozmeňujúci návrh poslanca Martina Fecka a Igora Sidora k návrhu zákona, ktorým sa mení a dopĺňa zákon č. 284/2009 Z. z. o poľovníctve a o zmene a doplnení niektorých zákonov, ktoré máme pod tlačou číslo 347. 1. V čl. I prvý bod vypustiť. Odôvodnenie: Je potreba ponechať mačky ako nepriaznivý vplyv na poľovníctvo a na ochranu prírody, nakoľko ich voľný pohyb po revíri je veľkým nebezpečenstvom pre voľne žijúce vtáctvo. 2. V čl. I tretí bod vypustiť. Odôvodnenie: Je potreba, aby zostal zákaz voľného pohybu mačiek domácich, nakoľko ich voľný pohyb po poľovnom revíri je veľkým nebezpečenstvom pre malú zver a spevavé vtáctvo. 3. V čl. 4, v článku... Späť! V čl. I štvrtý bod sa za slovo "psa" dopĺňajú slová "alebo mačky" a slová "písm. f)" sa nahrádzajú slovami "písm. f) alebo g)". Odôvodnenie: Ide o rozšírenie o náhradu škody v prípade neoprávneného odstrelu mačky domácej. 4. V čl. I siedmy bod znie: 7. V § 29 odstavec 1, písm. g) znie: " g) usmrtiť mačku domácu, voľne sa pohybujúcu po poľovnom revíri vo vzdialenosti väčšej ako 200 metrov od najbližšej pozemnej stavby (odkaz na poznámku pod čiarou číslo 23a); to sa nevzťahuje na mačku, ktorá je viditeľne označená." Odôvodnenie: Ide o možnosť usmrtenia mačky domácej v poľovnom revíri. 5. Čl. I sa dopĺňa o bod 8, ktorý znie: "8 V § 17 odstavec 1 sa vypúšťa písm. g). Doterajšie písm. h) sa označuje ako písm. g)." Odôvodnenie: Zmluva o užívaní poľovného revíru nebude zrušená z dôvodu ukončenia členstva užívateľa poľovného revíru v komore. 6. Čl. I sa dopĺňa o bod 9, ktorý znie: "Bod 9. V § 43 odstavec 1, slovo "je" sa nahrádza slovom "môže byť". Odôvodnenie: Nikoho nemôžeme nútiť k združovaniu sa v stavovských organizáciách. Bod 7. Čl. I sa dopĺňa o bod 10, ktorý znie: "10. V § 51 odsek 4 sa vypúšťa písmeno d)." Doterajšie písmená e) a f) sa označujú ako písmená d) a e). Odôvodnenie: Poľovný lístok bude vydaný obvodnou komorou aj osobe, ktorá splní príslušné podmienky a nebude členom komory. 8. V čl. II sa slová "1. augusta 2011" nahrádzajú slovami "1. apríla 2012". Odôvodnenie: Zmena účinnosti je odôvodnená s ohľadom na dodržanie lehôt v legislatívnom procese. Toto je môj pozmeňujúci návrh a, pán spravodajca, žiadam hlasovať nasledovne, spoločne o bodoch 1 až 4, to sa týka vlastne odstrelu mačky divej, mačky domácej, pardon, spoločne o bodoch 5 až 7, týkajúce sa poľovníckej komory a samostatne o bode 8, to je vlastne účinnosť.(Hlasy z pléna.) 5 až 7, áno. Spolu. Bod 8. Takže trošku k pozmeňujúcemu návrhu. Samozrejme, ja som tiež ochranca prírody, ochranca zvierat, aj chovateľ zvierat, takže viem sa vžiť aj do jednej, aj do druhej, by som povedal, duše ľudí, ktorí sme na druhej strane. Zas na druhej strane hovorím, že pre mňa v lese zastupuje mačku, mačka divá. A mačka domáca, to je tá domestikovaná a ako som už povedal predtým na výzvu pána Martináka, opakujem znovu, že pokiaľ je to ten môj domáci miláčik, ktorý proste ho máme, tak ho označme viditeľne, keď už vidíme, že sa dostane tých 200 metrov ďalej do toho lesa, do tej lesnej nejakej, do lesného porastu alebo do iných území a nebude odstrelená. To isté aj o psovi domácom alebo pes u mňa nahrádza v lese vlk dravý. To znamená, máme ho tam a ten tú svoju niku tam si plní, ako potrebuje, takže berme takto, že áno, je to tak a ja si myslím, že musíme nájsť nejaký, možno že v budúcnosti, dobré bolo to otvoriť, teraz je to, je to pravda, máme to od apríla už na stole, stále sa to odďaľuje, možno, že sme to mohli ešte preberať, možno že ešte trošku vážnejšie, ale beriem tak, že áno, je to tu, takže tento môj návrh, myslím, že nevychádza z nejakých takýchto fantazmagórii, ale normálny reál, ktorý tam je, a musím povedať, že aj to vtáctvo nemusí to byť iba spevavé,to je aj kurovité a iné. Prakticky je tam problém a v súčasnosti, keď máme posledných 300 párov tetrovov, posledných 700 párov hlucháňov, to znamená, už o jarabiciach ani nehovorím, jarabíc máme posledných 6 000 párov na Slovensku. To je taký rapídny pokles, ktorý nepamätá, hej, naša kalifa na to nepamätá na Slovensku. Nám za našej éry vymierajú druhy, ktoré tu ešte pred 20 rokmi v pohode fungovali. Z celkového počtu 360 druhov viac-menej, máme 27 kriticky ohrozených. Nehovorím o dravcoch, hovorím aj o kurovitých niektorých, ktoré sú tam. Proste je to problém. To znamená, nerád by som bol, aby sme ešte aj týmto, by som povedal, že spôsobom devastovali aj tú lesnú, to lesné vtáctvo, ktoré sa tam nachádza. Čo sa týka poľovníckej komory, tak tú ja beriem, proste som dobrovoľne združený a keď ma niekto bude nútiť, aby som zo zákona musel byť v komore, tak u mňa to není dobrovoľnosť, hej. To je povinnosť, ktorá tam je proste, a jak som povedal, poľovník neni zamestnanie. Poľovník je záujmová činnosť, hobby. Ja tak isto som ornitológ a keby mi niekto povedal, že musím vstúpiť do ornitologickej komory, ktorá je zo zákona, tak mu poviem, že asi viete, kde má všetko pokope. Takže berte takto, že toto beriem, že áno. Keď komoru chcú, tak nech na dobrovoľnej báze. Nech tam prispievajú, nech ju majú a je to vybavené. Takže to je môj názor. A preto my nerušíme komoru, pretože malo to byť asi na pretrase na tom veľkom poľovníckom zákone, ktorý mal byť, to je tá dvadsiata malá novela, ale mala byť aj tá veľká, ktorú vyzerá, že už v tomto volebnom období, samozrejme, to nestihneme. Takže bude to až na ďalšej vláde, ako sa s tým vysporiada. Ale beriem tak, že toto by malo byť na dobrovoľnej báze, a nemôže byť poľovný lístok ani užívanie revíru podmienené členstvom v komore. Čo sa týka kompetencií, ako tu pán kolega Martinák hovoril, áno, kompetencie prebehli na komoru. Ja som si to tiež prečítal. Nie som poľovník a musím povedať, že, žiaľ, tie financie nám asi štátu nechýbajú. Hej, ktoré proste prešli na komoru, kde boli napríklad lesné úrady mali vydávanie poľovných lístkov. Zrazu my sa tu handrkujeme na každom eure, cente a tam proste sa v pohode presunula kompetencia a peniaze idú ako členské, sa im nezdaňuje, proste je to príjmom komory. Takže to sa mi tiež nepáči. A asi všetci dostali určité listy od poľovníkov. Aj mňa oslovili aj obyčajní, ktorí hovoria, že je to nejaká abnormalita. Tak preto tento pozmeňujúci návrh, ktorý, myslím si, že nelikviduje komoru, ale dáva dobrovoľnosť všetkým poľovníkom, ktorí sú združení a vykonávajú túto činnosť. Čo sa týka účinnosti, tak, samozrejme, táto vyplýva z toho, že sa tento zákon stále odďaľoval, a momentálne pôvodná účinnosť by prakticky nebola zmysluplná. Toľko z mojej strany. Ďakujem pekne. A chcel by som vás napriek politickým spektrom ešte poprosiť, aby sme z politiky nerobili politikárčenie, aby sme si vstúpili do seba, a do budúcna, aby sme nerobili to panské huncútstvo v tejto politike, pretože ja osobne, ak tu budú či takí, alebo onakí, ja osobne, bolo mi cťou, že som mohol byť členom zákonodarného zboru Slovenskej republiky a pobývať tu a zapájať sa do legislatívneho procesu v tých oblastiach, ktorým sa rozumiem, a dúfam, že tí, čo prídu po nás, nebudú to brať ako "ja, ja veľký", ale "my všetci občania" a budú robiť zákony pre občanov tejto republiky, ktorí si to zaslúžia. Musím povedať jeden menší citát. Neni to z mojej hlavy. Netupme a nepotupujme cestu pravdy a spravodlivosti slovenského národa. Pretože ináč si nezaslúžime byť dedičmi našich predkov tohto tu v slovenskej zemi a ja som veľmi rád, že slovenský národ pod Tatrami ostal. Keď sme boli tisíc rokov pod Maďarmi, potom sme boli pod Čechmi alebo neviem, ako to nazvať, a my sme tu, my žijeme. Tak keď máme konečne list vlastníctva na našu republiku, Slováci, vládnime si tak, aby sa tu Slovák mal normálne, aby sme si tu mohli žiť a pokojne nažívať aj ďalšie generácie. Aby sme nevyháňali ľudí, našich Slovákov do sveta, pretože máme šikovných ľudí, a bol by som veľmi rád, keď by ste takúto filozofiu, každý z vás prijal. Pretože my, keď sme dávali na Ústavu a sme sľubovali, tak sme sľubovali, že svoje povinnosti budeme vykonávať v záujme občanov. To znamená, moje "ja" sa musí premeniť na "my občania". Vstupom do tejto rokovacej sály a do tohto parlamentu by ste si to mali všetci poslanci uvedomiť, že nie moje ego, ale naši občania, ktorí nás volili a ktorí nám dali hlas. Ďakujem pekne, to som vám chcel ešte povedať.